Valgkommisjonen i Egypt: Valgresultatet kan bli forsinket
Kommisjonen sier den mulige utsettelsen skyldes at den fremdeles går gjennom klager fra de to presidentkandidatene. Begge har kommet med beskyldninger om valgfusk. - Vi kan ikke si akkurat når valgresultatet vil bli kunngjort fordi vi nå er i en fase hvor vi lytter til partene, sier kommisjonens generalsekretær Hatem Bagato. - Kommisjonen kommer så til å møtes for å avgjøre hvorvidt klagene skal tas til følge eller ikke. Deretter vil det bli avgjort når det endelige resultatet skal kunngjøres, sier han. Det muslimske brorskap hevdet mandag at deres kandidat, Mohamed Morsy, hadde vunnet. Samtidig hevder rivalen Ahmed Shafik, som var statsminister i Hosni Mubaraks siste regjering, at han fikk flest stemmer.
Valgkommisjonen i Egypt sier offentliggjøringen av resultatet fra presidentvalget kan komme til å bli forsinket. Planen var å utrope valgvinneren torsdag.